CELEX: 32017R2415
Language: ro
Date: 2017-12-21 00:00:00
Title: Regulamentul (UE) 2017/2415 al Consiliului din 21 decembrie 2017 de modificare a Regulamentului (UE) nr. 356/2010 de impunere a anumitor măsuri restrictive specifice îndreptate împotriva unor persoane fizice sau juridice, entități sau organisme, având în vedere situația din Somalia

22.12.2017   
            
            
               RO
            
            
               Jurnalul Oficial al Uniunii Europene
            
            
               L 343/33
            
         REGULAMENTUL (UE) 2017/2415 AL CONSILIULUI
   din 21 decembrie 2017
   de modificare a Regulamentului (UE) nr. 356/2010 de impunere a anumitor măsuri restrictive specifice îndreptate împotriva unor persoane fizice sau juridice, entități sau organisme, având în vedere situația din Somalia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 215,
   având în vedere Decizia (PESC) 2017/2427 din 21 decembrie 2017 a Consiliului de modificare a Deciziei 2010/231/PESC privind adoptarea de măsuri restrictive împotriva Somaliei (1),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   întrucât:
   
               (1)
            
            
               La 26 aprilie 2010, Consiliul a adoptat Regulamentul (UE) nr. 356/2010 (2) care impune anumite măsuri restrictive specifice îndreptate împotriva persoanelor fizice sau juridice, entităților și organismelor menționate în anexa I la regulamentul respectiv, astfel cum se prevede în Rezoluția (RCSONU) 1844 (2008) a Consiliului de Securitate al Organizației Națiunilor Unite, astfel cum a fost modificată ulterior.
            
         
               (2)
            
            
               La 14 noiembrie 2017, Consiliul de Securitate al Organizației Națiunilor Unite a adoptat RCSONU 2385 (2017). În ceea ce privește derogarea de la înghețarea activelor și de la interdicția de a pune fonduri la dispoziție în ceea ce privește livrarea la timp a asistenței umanitare de care este nevoie urgentă în Somalia, RCSONU 2385 (2017) a menținut trimiterea la organizațiile neguvernamentale „care participă la planul de răspuns umanitar al Organizației Națiunilor Unite pentru Somalia”, care a fost introdus prin RCSONU 2244 (2015), în loc de trimiterea la organizațiile neguvernamentale „care participă la apelul consolidat al ONU pentru Somalia”.
            
         
               (3)
            
            
               La data de 21 decembrie 2017, Consiliul a adoptat Decizia (PESC) 2017/2427 pentru a reflecta modificarea susmenționată.
            
         
               (4)
            
            
               Această modificare intră în domeniul de aplicare al tratatului și, prin urmare, este necesară o acțiune de reglementare la nivelul Uniunii, în special pentru a se asigura aplicarea sa uniformă în toate statele membre.
            
         
               (5)
            
            
               Prin urmare, Regulamentul (UE) nr. 356/2010 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Articolul 4 alineatul (1) din Regulamentul (UE) nr. 356/2010 se înlocuiește cu următorul text:
   
      „(1)   Articolul 2 alineatele (1) și (2) nu se aplică pentru punerea la dispoziție de fonduri sau de resurse economice necesare pentru asigurarea furnizării la timp a asistenței umanitare necesare de urgență în Somalia de către Organizația Națiunilor Unite, de către agențiile sau programele specializate ale acesteia, de către organizațiile umanitare cu statut de observator în cadrul Adunării generale a Organizației Națiunilor Unite care furnizează asistență umanitară și de către partenerii acestora în materie de punere în aplicare, inclusiv de către ONG-urile finanțate bilateral sau multilateral care participă la planul de răspuns umanitar al Organizației Națiunilor Unite pentru Somalia.”
   
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 decembrie 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  A se vedea pagina 78 din prezentul Jurnal Oficial.
   
      (2)  Regulamentul (UE) nr. 356/2010 al Consiliului din 26 aprilie 2010 de impunere a anumitor măsuri restrictive specifice îndreptate împotriva unor persoane fizice sau juridice, entități sau organisme, având în vedere situația din Somalia (JO L 105, 27.4.2010, p. 1).